หุ้นไทยทำสถิติสูงสุดรอบ19ปี
ดัชนีหุ้นไทยปรับตัวเพิ่มขึ้นต่อเนื่องนับจากต้นปี 2556 และดัชนีปิดเมื่อช่วงปลายสัปดาห์ที่ผ่านมาที่ระดับ 1,521.52 จุด
17 ก.พ. 2556

ดัชนีหุ้นไทยปรับตัวเพิ่มขึ้นต่อเนื่องนับจากต้นปี 2556 และดัชนีปิดเมื่อช่วงปลายสัปดาห์ที่ผ่านมาที่ระดับ 1,521.52 จุด 
ปรับตัวเพิ่มขึ้น 9.31% เมื่อเปรียบเทียบกับดัชนีปิดเมื่อสิ้นปี 2555 ที่ระดับ 1,391.93 จุด ซึ่งระดับดัชนีที่ซื้อขายในปัจจุบันทำสถิติสูงสุดในรอบเกือบ 19 ปี 
ตลาดหุ้นที่ร้อนแรงส่งผลให้บริษัทหลักทรัพย์ (บล.) ต่างทยอยออกมาปรับเพิ่มเป้าดัชนีหุ้นไทยให้เพิ่มขึ้นไปอีก เช่น บล.ภัทร ให้เป้าดัชนีหุ้นไทยปีนี้ที่ระดับ 1,700 จุด จากเดิมที่มองเป้าดัชนีที่ 1,500 จุด โดยประเมินว่าบริษัทจดทะเบียน (บจ.) จะมีอัตรากำไรสุทธิขยายตัว 15-17% ขณะที่ บล.ทรีนีตี้ ให้เป้าดัชนีใหม่ที่ 1,650 จุด จากเดิม 1,515 จุด บล.กสิกรไทย ให้เป้าดัชนีที่ 1,550 จุด 
นายสมบัติ นราวุฒิชัย เลขาธิการสมาคมนักวิเคราะห์หลักทรัพย์ กล่าวว่า จะทำการสำรวจความเห็นของนักวิเคราะห์อีกครั้งหลังเดือน มี.ค. เพราะรอให้ผลประกอบการปี 2555 ออกมาทั้งหมด ซึ่งมีโอกาสที่นักวิเคราะห์จะปรับเป้าดัชนีและประมาณตัวเลขสำคัญหลายๆ ตัวเกิดขึ้นได้ 




 
อย่างไรก็ตาม ในการสำรวจนักวิเคราะห์ครั้งก่อน มีนักวิเคราะห์ 22 แห่ง มองว่าดัชนีสิ้นปี 2556 จะอยู่ที่ 1,471 จุด 
ขังหุ้นเก็งกำไรนาน 6 สัปดาห์
ตลาดหุ้นที่ร้อนแรงส่งผลให้มีการเก็งกำไรเกิดขึ้นอย่างมากในตลาดหุ้น และตลอดช่วงสัปดาห์ที่ผ่านมามีข่าวลือออกมาว่าตลาดหลักทรัพย์แห่งประเทศไทยจะออกมาสกัดการเก็งกำไรโดยจับจ้องเป็นพิเศษในหุ้นที่เข้าข่ายติด Cash Balance หรือหุ้นที่จะต้องวางเงินสดล่วงหน้า 100% ก่อนที่จะซื้อขายหุ้นได้
ทั้งนี้ ข่าวที่ออกมามีทั้งการเพิ่มระยะเวลาในการถูกสั่งให้ซื้อขายด้วยบัญชีเงินสดนาน 6 สัปดาห์ จากเดิม 3 สัปดาห์ จะต้องวางเงินสดล่วงหน้าจาก 100% เป็น 150% ของการซื้อขาย 
อย่างไรก็ตาม ในช่วงค่ำวันที่ 15 ก.พ. ตลาดหลักทรัพย์ประกาศปรับแนวทางการซื้อขายหลักทรัพย์ที่เข้าเกณฑ์ Cash Balance เพื่อป้องกันความเสียหายของผู้ลงทุน คือกำหนดให้สมาชิกขยายเวลาให้ลูกค้าซื้อขายหลักทรัพย์ด้วยบัญชี Cash Balance เป็น 6 สัปดาห์ จากเดิมที่กำหนดขั้นต่ำไว้ที่ 3 สัปดาห์ นับตั้งแต่หลักทรัพย์เข้าเกณฑ์ Cash Balance และให้มีผลบังคับใช้ตั้งแต่วันที่ 1 มี.ค. 2556 เป็นต้นไป
ทั้งนี้ ตลาดให้เหตุผลว่าหลักทรัพย์ที่เข้าเกณฑ์ Cash Balance ปรับตัวเพิ่มขึ้นอย่างมากทั้งราคาและปริมาณการซื้อขายในช่วงเวลาสั้น นับตั้งแต่ช่วงเดือน ม.ค. 2556 เป็นต้นมา 
ปัจจุบันพบว่ามีหลักทรัพย์ที่อยู่นอก SET 50 มีสัดส่วนการซื้อขายเกิน 50% ตั้งแต่ต้นปีนี้เทียบจากปี 2555 อยู่ที่ 36% และหุ้นที่มีอัตราส่วนราคาหุ้นต่อกำไรสุทธิ (P/E Ratio) เกิน 40 เท่า รวมกว่า 100 หลักทรัพย์ รวมถึงสัดส่วนผู้ลงทุนรายบุคคลเพิ่มขึ้นมาอยู่ที่ 62% จาก 50% ในปีก่อนหน้า




 
นอกจากนี้ ยังมีจำนวนหลักทรัพย์ที่มีอัตราหมุนเวียนสูงและมีราคาไม่สอดคล้องกับปัจจัยพื้นฐานของบริษัทซึ่งเข้าเกณฑ์ Cash Balance เพิ่มขึ้นอย่างมากจากตลอดทั้งปี 2555 มีจำนวน 50 หลักทรัพย์ เทียบกับตั้งแต่ต้นปีถึงปัจจุบันมีจำนวนถึง 44 หลักทรัพย์ ซึ่งสะท้อนสภาพการซื้อขายหลักทรัพย์ที่มีการเก็งกำไรสูงขึ้นอย่างมาก 
ปตท.สผ.ยืดหนี้ 1.5 หมื่นล้าน
น.ส.เพ็ญจันทร์ จริเกษม รองกรรมการผู้จัดการใหญ่ กลุ่มงานการเงินและการบัญชี บริษัท ปตท.สำรวจและผลิตปิโตรเลียม (PTTEP) เปิดเผยว่า บริษัทมีแผนจะขอปรับโครงสร้างหนี้กับสถาบันการเงิน เพื่อขอยืดระยะเวลาในการชำระคืนหนี้เป็นระยะยาวมากขึ้น 
ทั้งนี้ ในปี 2558 บริษัทมีหนี้ที่จะครบกำหนดชำระ 1,400 ล้านเหรียญสหรัฐ หรือ 4.2 หมื่นล้านบาท จึงอยากจะขอยืดอายุในการชำระประมาณ 500 ล้านเหรียญสหรัฐ หรือ 1.5 หมื่นล้านบาท ปัจจุบันบริษัทมีหนี้สินรวม 3,700 ล้านเหรียญสหรัฐ
กลต.กล่าวโทษ โศภนา อดีตผู้จัดการกองทุน
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ประกาศกล่าวโทษ น.ส.โศภนา เจนบวร อดีตผู้จัดการกองทุน ซึ่งเคยเป็นผู้รับผิดชอบในการดำเนินงานของบริษัทหลักทรัพย์จัดการกองทุน (บลจ.) กสิกรไทย และ บลจ.ไทยพาณิชย์ รวมทั้งเป็นผู้รับผิดชอบในการดำเนินงานของกองทุนรวมตราสารทุนที่บริหารจัดการโดย บลจ.ทั้งสองแห่งดังกล่าว กรณีพบหลักฐานน่าเชื่อว่า น.ส.โศภนา กระทำการทุจริตต่อหน้าที่เพื่อแสวงหาประโยชน์ที่มิควรได้โดยชอบด้วยกฎหมายเพื่อตนเองหรือผู้อื่น พร้อมทั้งกล่าวโทษพระสุเทพ อาภสฺสโร (แป้นไผ่) และนางวัจฉละ พิสิฏฐ์ศักดิ์ ซึ่งเป็นผู้ให้ความช่วยเหลือและสนับสนุนการกระทำผิดของ น.ส.โศภนา